અમાસના દિવસે વહેલી સવારે નિત્ય કર્મ પતાવી દૈનિક સેવા પૂજા કરવી. તે પછી મહાદેવજીના પ્રસાદ માટે થાળ માટે ભોજન બનાવવું. યથા શક્તિ રીતે લાડુ કે ખીર કે પછી કોઈપણ મીઠાઈ અને એ ઉપરાંત આપ થાળમાં જે કાંઈ બનાવવા માંગતા હોય તે બનાવી લેવું. શિવ મંદિરે જઈને શિવજીની પૂજા- અભિષેક – પ્રાર્થના કરવી. ઘણાં જ લોકો મંદિરમાં અમાસના દિવસે રુદ્રી કરાવે છે. ભોળાનાથ ભાવના ભૂખ્યા છે. પૂર્ણ શ્રદ્ધા અને આસ્થાથી કરેલી નાનકડી પૂજા પણ ફળીભૂત થયા વગર રહેતી નથી. આ તો મહાદેવ છે. યથા શક્તિ યથાશક્તિ પૂજન કરીને પછી મહાદેવજીને થાળ ધરાવવો અને સપરિવાર પ્રસાદ આરોગવો.. ઘણાં લોકો મહિનાના ઉપવાસ કર્યા હોવાથી બ્રહ્મભોજન કરાવે છે. પછી આર્થિક સ્થિતિ પ્રમાણે દાન -દક્ષિણા કરે છે. ઘણાં લોકો વસ્ત્ર દાન કરે છે તો ઘણાં લોકો રોકડ દાન કરે છે. ઘણાં લોકો અમાસના દિવસે સાંજે મંદિરમાં સીધુ આપી આવે છે. ઘણાં લોકો મહાદેવજીને પણ વસ્ત્ર ચઢાવે છે. તો ઘણાં લોકો એ દિવસે ગરીબ લોકોને દાન કરે છે તો કોઈ ગરીબને ઘરનું રાશન ભરી આપે છે. તો ઘણાં નાના બાળકોને પ્રિય વસ્તુ હોય તે પ્રસાદ તરીકે વહેંચે છે.